สวัสดีค่ะ ตอนนี้หนูอายุ 12 ขวบ คือเมื่อก่อนหนูเป็นเด็กที่รับผิดชอบไม่เคยกังวลกับเรื่องเรียนไม่เคยรู้สึกเบื่อหน่ายการไปโรงเรียน ชอบยิ้ม ชอบเที่ยว ชอบอยู่กับเพื่อนๆ แคร์ความรู้สึกทุกๆคนเลยค่ะ หนูเริ่มรู้สึกตัวเองเมื่อต้นเดือนค่ะว่าพักหลัง หนูชอบอยู่คนเดียว คิดแต่ว่าอยากไปอยู่คนเดียว ไม่ค่อยแคร์ใครเรียกได้ว่าไม่แคร์เลยค่ะ แล้วก็เบื่อหน่ายการไปโรงเรียน ไม่ค่อยสดใสแบบเมื่อก่อน ติดบ้านติดห้องไม่เที่ยวไม่ไปไหน เพื่อนก็ไม่ไปค่ะ แล้วชอบร้องไห้คนเดียว เวลามีคนรู้ว่าตัวเองร้องไห้ อย่างเช่น พ่อแม่เข้ามาในห้องตอนร้องไห้แล้วไม่ยอมออกไปหนูก็คิดอย่างเดียวคืออยากให้เขาออกไป แล้วถ้าเขาไม่ออกก็จะร้องหนักขึ้นจนร้องอยากตายประมาณนี้ค่ะ พักนี้นอนไม่หลับหลับๆตื่นๆ สิ่งที่เคยสนใจตอนนี้ไม่รู้สึกอะไรเลยค่ะทั้งๆที่สนใจมากๆและไม่เคยทิ้งความสนใจนั้น อีกอย่างหนูโดนกดดันเรื่องการเรียน การสอบเข้าม.1 หนูเลยชอบเครียกแล้วพ่อชอบพูดแรงๆเช่นคำว่า"ก็โง่อยู่แบบนี้เลยไปไหนไม่ได้"ไม่ว่าจะเป็นการกดดันเล็กๆน้อยๆก็ร้องไห้แล้วค่ะ แล้วเวลาร้องไห้จะนึกถึงอย่างเดียวคือการกรีดแขน..หนูควบคุมตัวเองไม่ได้ถ้าไม่ทำมันอึดอัดคล้ายกับว่าจะนอนร้องไห้ดิ้นไปมา เคยมีความคิดอยากตายเคยมีความคิดที่จะซื้อยานอนหลับมาทานในปริมาณมากๆ และช่วงนี้ใกล้สอบเข้าม.1ทำให้กดดันไปอีก หนูสังเกตุตัวเองมาตลอดค่ะ และคิดว่ามีอาการเสี่ยงไม่งั้นก็เป็นโรคภาวะหมดไฟทำงาน หนูสับสนหนูควรพบแพทย์มั้ยคะ หรือว่าควรทำอย่างไร
สวัสดีค่ะ อาการต่างๆ ที่เล่ามานั้นเป็น ถือว่ามีอาการซึมเศร้า หากอาการซึมเศร้าเป็นอยู่นานต่อเนื่องและส่งผลกระทบต่อการดำรงชีวิตประจำวัน ก็ถือเป็นโรคซึมเศร้าได้ซึ่งเป็นโรคที่ประกอบด้วยการเปลี่ยนแปลงต่างๆ ดังนี้1.อารมณ์เปลี่ยนไป ที่พบบ่อยคือกลายเป็นคนเศร้าสร้อย หดหู่ไม่แจ่มใส ไม่สดชื่นสะเทือนใจง่ายร้องไห้บ่อยเบื่อหน่ายไปหมดทุกสิ่งอย่างสิ่งที่เคยชอบทำก็ไม่ชอบทำรู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น2.ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเองมองไม่เห็นอนาคต หมดหวังท้อแท้รู้สึกตนเองไร้ค่าไม่มีความมั่นใจในตัวเองรู้สึกเป็นภาระกับคนอื่นคิดถึงเรื่องการตายอยู่บ่อยๆเมื่ออารมณ์เศร้ามีมากขึ้น ก็อาจถึงขั้นวางแผนการตายและทำร้ายตนเองได้3.สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ4. อาการทางกาย เช่น อ่อนเพลียเหนื่อยล้านอนหลับยากหรือนอนมากไปเบื่ออาหารน้ำหนักลด ปวดหัว ปวดเมื่อยตัว ท้องอืด ท้องผูก5.การงานแย่ลง ความรับผิดชอบต่องานลดลง ทั้งงานภายนอกและงานบ้าน เมื่อทำงานผิดพลาดบ่อยๆ หรือลางานบ่อยๆ ก็มักถูกให้ออกจากงานหรือหากยังเรียนอยู่ ผลการเรียนมักแย่ลง ในทางกลับกันการที่อยู่ในช่วงใกล้สอบ ถูกกดดัน อาจทำให้อาการต่างๆ ของโรคซึมเศร้าแย่ลงได้6.อาการโรคจิต มักพบในผู้ที่มีโรคซึมเศร้ารุนแรงเช่น อาการหลงผิด ประสาทหลอนการเป็นโรคซึมเศร้าไม่ได้หมายความว่า เราเป็นคนอ่อนแอ คิดมาก ไม่สู้ปัญหา เอาแต่ท้อแท้ เอาแต่ร้องไห้ แต่ที่เป็นอยู่ เพราะกำลังเป็นโรค ซึ่งก็เหมือนกับการเป็นโรคอื่นๆ หากได้รับการรักษาที่ถูกวิธี โรคก็จะทุเลาลง จนหายเป็นปกติได้ในที่สุดค่ะ ในเบื้องต้นควรเล่าให้พ่อ แม่ ทราบถึงอาการต่างๆ ที่เราเป็นแค่ แม้เริ่มต้นจะไม่มีใครเข้าในอาการของเรา แต่อย่างน้อยก็ขอให้มีคนรับรู้ไว้เป็นเบื้องต้นค่ะ หลังจากนั้นแนะนำให้น้อง ไปพบจิตแพทย์ค่ะในบางครั้งโรคซึมเศร้า อาจมีสาเหตุมาจากโรคทางกาย เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง สมองอักเสบ เป็นต้น ดังนั้นแพทย์จะทำการตรวจหาสาเหตุจากโรคเหล่านี้ก่อนค่ะ หากไม่มีโรคเหล่านี้ การรักษาโรคซึมเศร้าก็มีทั้งยาต่างๆ ที่จะช่วยลดอาการลงได้รวมถึงการรักษาทางจิตบำบัด และอื่นๆ ค่ะ เป็นกำลังใจให้อาการดีขึ้นไวไวนะคะ